C 152/166
EL
Επίσημη Εφημερίδα της Ευρωπαϊκής Ένωσης
6.4.2022
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με μέτρα κατά των μεταφορέων που διευκολύνουν ή επιδίδονται στην εμπορία ανθρώπων ή παράνομη διακίνηση μεταναστών σε σχέση με την παράνομη είσοδο στο έδαφος της Ευρωπαϊκής Ένωσης» [COM(2021) 753 — 2021/387 (COD)] (2022/C 152/27)
Γενικός εισηγητής: ο κ.
Cristian PÎRVULESCU
Αίτηση γνωμοδότησης
Ευρωπαϊκό Κοινοβούλιο, 13.12.2021 Συμβούλιο, 16.12.2021
Νομική βάση
Άρθρο 304 της Συνθήκης για τη λειτουργία της Ευρωπαϊκής Ένωσης
Απόφαση της συνόδου ολομέλειας
9.12.2021
Αρμόδιο τμήμα
Εξωτερικές σχέσεις
Υιοθετήθηκε από την ολομέλεια
9.12.2021
Σύνοδος ολομέλειας αριθ.
565
Αποτέλεσμα της ψηφοφορίας (υπέρ/κατά/αποχές)
159/15/09
1.
Συμπεράσματα και συστάσεις 1.1.
Η Ευρωπαϊκή Οικονομική και Κοινωνική Επιτροπή (ΕΟΚΕ) εκφράζει την ικανοποίησή της για την πρόταση και θεωρεί τις πιθανές κυρώσεις κατά των μεταφορέων αιτιολογημένη ενέργεια στην οποία πρέπει να προβούν η ΕΕ και τα κράτη μέλη.
1.2.
Εντούτοις, επισημαίνει ότι η κρίση στα σύνορα μεταξύ Λευκορωσίας και ΕΕ που πυροδότησε τη νομοθετική αντίδραση είναι πιο περίπλοκη και έχει πολύ ευρύτερες επιπτώσεις οι οποίες πρέπει να αντιμετωπιστούν και με άλλα πέραν των προτεινόμενων μέσων.
1.3.
Η ΕΟΚΕ εκφράζει την έντονη ανησυχία της για την αυταρχική τροχιά της κυβέρνησης της Λευκορωσίας και καταδικάζει κάθε πράξη καταστολής και εκφοβισμού των πολιτών, των μέσων μαζικής ενημέρωσης, των πολιτικών κομμάτων, των οργανώσεων της κοινωνίας των πολιτών και των κοινωνικών εταίρων.
Καταδικάζει επίσης τον τρόπο με τον οποίο η κυβέρνηση της Λευκορωσίας διοργάνωσε τη μεταφορά ανθρώπων από τρίτες χώρες στα εδάφη της με στόχο να τα εξαναγκάσει να διασχίσουν τα σύνορα της ΕΕ.
Πρόκειται για απαράδεκτη πράξη εκμετάλλευσης της ζωής και των προσδοκιών ευάλωτων ατόμων και διακινδύνευσης της υγείας και της ασφάλειάς τους.
1.4.
Η ΕΟΚΕ εκφράζει ιδίως ανησυχία για τον σεβασμό της αξιοπρέπειας όλων των ατόμων και την προστασία των θεμελιωδών δικαιωμάτων τους.
Η ΕΕ θα πρέπει πρώτα να ανταποκριθεί αποκαθιστώντας την αξιοπρέπεια και τα δικαιώματα των θιγόμενων ατόμων.
1.5.
Η ΕΟΚΕ ζητεί, ως εκ τούτου, τον άμεσο τερματισμό των επαναπροωθήσεων από το έδαφος της ΕΕ σε χώρα όπου η ασφάλεια των ατόμων απειλείται.
Όλα τα πρόσωπα που διασχίζουν τα σύνορα της ΕΕ πρέπει να μπορούν να υποβάλλουν αίτηση ασύλου, εφόσον το επιθυμούν.
1.6.
Η ΕΟΚΕ προτρέπει την κυβέρνηση της Λευκορωσίας να μεριμνήσει έτσι ώστε τα άτομα που βρίσκονται στην επικράτειά της να μην υφίστανται κακομεταχείριση και να έχουν τη δυνατότητα να υποβάλλουν αίτηση ασύλου χωρίς να οδηγούνται πίσω στις χώρες καταγωγής τους εάν απειλείται η ζωή και η ασφάλειά τους εκεί, σε πλήρη συμμόρφωση, δηλαδή, με την αρχή της μη επαναπροώθησης.
1.7.
Τα θεσμικά όργανα της ΕΕ πρέπει να συνεργαστούν με τη Λευκορωσία σε πολυμερή βάση, ούτως ώστε να διασφαλιστεί ότι η εν λόγω χώρα τηρεί τις διεθνείς συνθήκες που ρυθμίζουν το άσυλο και την προστασία των ανθρωπίνων δικαιωμάτων.